KONKURRANSEGRUNNLAG

**PLAN- OG DESIGNKONKURRANSE**

(BEGRENSET KONKURRANSE)

for utvikling av

Sirkulære modulvegger i tre med integrert akustisk demping

Prosjekt nytt regjeringskvartal

Saksnr. 2020/2721

Innhold

[1 Plan- og designkonkurranse 3](#_Toc256000058)

[2 Oppdraget 3](#_Toc256000059)

[2.1 Anskaffelsesprosedyre 3](#_Toc256000060)

[2.2 Konkurransegrunnlag 3](#_Toc256000061)

[2.3 Oppdragsgiver 3](#_Toc256000062)

[2.4 Prosjekt nytt regjeringskvartal – beskrivelse av behov som denne konkurransen skal løse 4](#_Toc256000063)

[2.5 Immaterielle rettigheter 4](#_Toc256000064)

[2.6 Honorar for deltakelse i konkurransen 4](#_Toc256000065)

[2.7 Offentlig innsyn i konkurransedokumenter 4](#_Toc256000066)

[2.8 Skatteattest 5](#_Toc256000067)

[2.9 Språk 5](#_Toc256000068)

[2.10 Tentativ tidsplan for gjennomføring av plan- og designkonkurranse 5](#_Toc256000069)

[2.11 Spørsmål til konkurransegrunnlaget 5](#_Toc256000070)

[2.12 Om Mercellportalen 6](#_Toc256000071)

[3 Behovsbeskrivelse 6](#_Toc256000072)

[3.1 Sirkulærøkonomi 6](#_Toc256000073)

[3.2 Utfordringer med dagens løsning 7](#_Toc256000074)

[3.2.1 Akustiske utfordringer 7](#_Toc256000075)

[3.2.2 Miljø- og driftsmessige utfordringer 7](#_Toc256000076)

[3.3 Ønsket løsning 7](#_Toc256000077)

[3.4 Behovsmatrise 8](#_Toc256000078)

[3.5 Mengder og fremdrift 9](#_Toc256000079)

[4 Regler for gjennomføring av plan- og designkonkurransen 10](#_Toc256000080)

[5 Kvalifikasjonskrav 12](#_Toc256000081)

[5.1 Innlevering av søknad om prekvalifisering 12](#_Toc256000082)

[6 Utvelgelseskriterier prekvalifisering 13](#_Toc256000083)

[7 Kriterier for juryens vurdering av løsningsforslag 13](#_Toc256000084)

[8 Innlevering av løsningsforslag 14](#_Toc256000085)

[9 Avlysning av konkurransen og totalforkastelse – avviste forespørsler 14](#_Toc256000086)

# **Plan- og designkonkurranse**

Plan- og designkonkurranse er en anskaffelsesprosedyre som gjør det mulig for oppdragsgiveren å få utarbeidet et planleggings- eller prosjekteringsarbeid, inkludert et design eller et konsept.

Statsbygg vil gjennomføre en begrenset plan- og designkonkurranse for utvikling av sirkulære modulvegger til Prosjekt nytt regjeringskvartal. På basis av foreliggende kvalifikasjonsgrunnlag velges maksimalt seks leverandører til å delta i plan- og designkonkurransen.

Honorar til konkurransedeltagerne er nærmere omtalt i punkt 2.6.

Hvilket konsept som vinner, skal avgjøres av en uavhengig jury. Juryen skal vurdere de anonymiserte løsningsforslagene basert på kriteriene i konkurransegrunnlaget og opp mot behovsbeskrivelsen. Det skal altså ikke tas hensyn til annen informasjon som juryen eventuelt har eller får underveis i prosessen.

Det vil bli kåret en vinner som det inngås en oppdragsavtale med for å utvikle en prototype basert på løsningsforslaget.

# Oppdraget

## Anskaffelsesprosedyre

Konkurransen gjennomføres som en plan- og designkonkurranse i henhold til lov av 17. juni 2016 nr. 73 om offentlige anskaffelser (LOA) og forskrift om offentlige anskaffelser av 12. august 2016 nr. 974 (FOA) del I og V, med de presiseringer og suppleringer som er angitt i konkurransegrunnlaget.

Anskaffelsen er frivillig kunngjort i Doffin. Se punkt 4 for en nærmere beskrivelse av hvordan konkurransen vil gjennomføres.

Det vil inngås en oppdragsavtale basert på SSA-O (oppdragsavtalen) med vinneren av konkurransen.

## Konkurransegrunnlag

Konkurransegrunnlaget består av dette dokumentet.

## Oppdragsgiver

Statsbygg leder en rekke av landets største og mest komplekse byggeprosjekter. Vi forvalter kulturarv, drifter toppmoderne eiendommer og gir staten råd i viktige byggesaker med stort nedslagsfelt. Til enhver tid har vi over 100 pågående prosjekter. I alt har vi over 2300 bygninger i Norge og utlandet i porteføljen.

Vi tar vårt samfunnsoppdrag på alvor, og bruker posisjonen vår til å dyrke frem en mer klimavennlig, digital og seriøs byggebransje.

## Prosjekt nytt regjeringskvartal – beskrivelse av behov som denne konkurransen skal løse

Byggingen av det nye regjeringskvartalet vil strekke seg over hele 2020-tallet. Etter planen innebærer prosjektet at tre store bygninger rives, tre bygninger rehabiliteres og at det bygges fem nye bygninger fordelt på tre byggetrinn. Alle departementene, med unntak av Forsvarsdepartementet, skal holde til i det nye kvartalet.

Det er ønskelig at prosjektet skal være en pådriver for innovasjon og utvikling for norske leverandører, blant annet gjennom bevisst bruk av materialer. Bruk av norsk tre som er videreforedlet i Norge kan være et godt bidrag for å nå prosjektets mål om redusert CO2 avtrykk og sertifisering til BREEAM Excellent. Stortinget vedtok i 2018 at tre skal være et viktig element i det nye regjeringskvartalet, og at byggingen av regjeringskvartalet skal legge til rette for å bidra til innovasjon og utvikling hos norske leverandører. Modulveggene som skal utvikles i denne konkurransen skal derfor – i all hovedsak - være i tre.

Det nye regjeringskvartalet skal ha fleksible løsninger slik at rominndelinger kan endres etter antall ansatte, oppgavefordeling og ulike arbeidsformer. Målsettingen for denne konkurransen er å utvikle en ny type flyttbare innervegger der lydabsorberende elementer (akustisk demping) blir en integrert del av veggen, og ikke noe som monteres utenpå veggen.

Nærmere beskrivelser av oppdragsgivers behov som ønskes dekket gjennom en fremtidig løsning følger av punkt 3 i dette dokumentet.

## Immaterielle rettigheter

Tilbydere beholder alle materielle og immaterielle rettigheter til alle resultater som utvikles eller utarbeides i denne konkurransen, med mindre annet er avtalt i det enkelte tilfellet.

## Honorar for deltakelse i konkurransen

De prekvalifiserte deltakerne som blir invitert til å delta i plan- og designkonkurransen og leverer et fullverdig og komplett løsningsforslag vil være berettiget til et honorar på kr. 200.000,- inkl. mva. Leverandøren skal på forespørsel spesifisere og dokumentere sine kostnader knyttet til oppdraget, slik at oppdragsgiver enkelt kan kontrollere fakturaen i forhold til det avtalte vederlag. Det er en forutsetning for utbetaling av honorar, at konkurranseforslagene leveres i samsvar med konkurransereglene.

Leverandøren må selv bære alle kostnader utover dette beløpet. Det vil ikke bli utbetalt vederlag til leverandører for arbeid knyttet til forespørselen om å bli pre-kvalifisert til konkurransen.

Det vil bli kåret en vinner blant løsningsforslagene som det inngås en oppdragsavtale med for å utvikle en prototype i målestokk 1:1 basert på løsningsforslaget. Leverandørens honorar i forbindelse med denne oppdragsavtalen vil være kr. 300.000 inkl. mva.

## Offentlig innsyn i konkurransedokumenter

Oppdragsgiver vil holde konkurranseprotokollen og vinnerforslagene i konkurransen skjermet for offentlig innsyn frem til det er inngått en oppdragsavtale med en vinner i konkurransen. Fra dette tidspunkt vil dokumentene i anskaffelsen som utgangspunkt være offentlige. Det vil ikke bli gitt innsyn i opplysninger som er å anse som forretningshemmeligheter eller taushetsbelagte personopplysninger.

## Skatteattest

Leverandører skal på forespørsel levere skatteattest for merverdiavgift og skatteattest for skatt. Dette gjelder bare dersom leverandøren er norsk.

Skatteattesten skal ikke være eldre enn 6 måneder regnet fra fristen for å levere forespørsel om å delta i konkurransen eller tilbud.

## Språk

All skriftlig og muntlig kommunikasjon i forbindelse med denne konkurransen skal foregå på norsk. Språkkravet gjelder også selve løsningsforslaget samt søknad om prekvalifisering. Løsningsforslag som ikke oppfyller språkkravet, vil kunne bli avvist.

##  Tentativ tidsplan for gjennomføring av plan- og designkonkurranse

Statsbygg har lagt opp til følgende tidsrammer for prosessen:

|  |  |
| --- | --- |
| Aktivitet | Tidspunkt |
| Utlysning av plan- og designkonkurranse | Man. 14.09.20 |
| *Eventuelt informasjonsmøte* | Tor. 17.09.20 kl 13  |
| *Referat fra informasjonsmøte* | Tirs. 22.09.20 |
| Frist for å stille spørsmål til konkurransen/konkurransedokumentene | Tirs. 29.9.20 kl.13 |
| **Frist for å levere forespørsel om å bli kvalifisert** | **Tors. 1.10.20 kl.13** |
| Meddelelse til leverandører om deltakelse | Tors. 08.10.20  |
| **Frist for innlevering av løsningsforslag** | **Tors. 3.12.20 kl.13** |
| Formell kåring av vinner | Tors. 17.12.20 |
| \* Inngåelse av oppdragsavtale | Tors. 14.01.21 |

\*Nærmere informasjon om inngåelsen av oppdragsavtalen vil bli gitt etter formell kåring av vinner.

##  Spørsmål til konkurransegrunnlaget

Oppdragsgiver oppfordrer leverandøren til å sette seg godt inn i konkurransedokumentet og stille spørsmål dersom noe er uklart. Dersom det oppdages feil i konkurransedokumentene, bes det om at dette formidles skriftlig i Mercell. Se punkt 2.12 om Mercell-portalen.

Dersom oppdragsgiver foretar rettelser, suppleringer eller endringer av konkurransegrunnlaget vil orientering bli sendt til alle som har mottatt konkurransegrunnlaget.

Eventuelle spørsmål leverandørene måtte ha til konkurransedokumentene må fremmes innen fristen i dette dokumentets punkt 2.10. Eventuelle spørsmål skal sendes skriftlig, via Mercell. Alle spørsmål vil bli besvart i anonymisert form og gjort tilgjengelig for alle som har meldt interesse for konkurransen i Mercell.

##  Om Mercellportalen

For å kunne levere forespørsel via Mercellportalen, må man ha en bruker, og logge inn med denne.

Det anbefales at forespørselen leveres i god tid, minimum 1 time, før fristens utløp. Leverte tilbud kan endres helt frem til fristens utløp. Det sist leverte forespørsel regnes som den endelige forespørsel.

Forespørselen krever elektronisk signatur ved levering. Elektronisk signatur kan skaffes fra ulike leverandører, f. eks www.commfides.com, www.buypass.no eller www.bankid.no.

NB! Vi gjør oppmerksom på at det kan ta noen dager å få levert elektronisk signatur, slik at denne prosessen bør settes i gang så snart som mulig.

Statsbygg anbefaler at man tester ut signeringen med sertifikatet man har tilgjengelig snarest mulig (i god tid før fristen). Testfunksjonaliteten ligger i påmeldings- /tilbudsinnleveringsstegene.

Ved spørsmål om funksjonalitet i verktøyet eller hvis du har problemer med å få inngitt forespørsel, ta kontakt med Mercell Support på tlf: 21 01 88 60 eller på e-post: support@mercell.com i god tid før tilbudsfristens utløp.

# Behovsbeskrivelse

Behovsbeskrivelsen vil være utgangspunkt for plan- og designkonkurransen.

## Sirkulærøkonomi

Det er for denne plan- og designkonkurransen satt mål om at det endelige produktet skal bidra til å styrke sirkulærøkonomiens posisjon i Norge.

*«En sirkulær økonomi er et industrielt system som er gjenopprettende eller regenerativt av intensjon og design. Det erstatter konseptet endt levetid med sykluser av ombruk og høyverdig gjenvinning, skifter mot bruk av fornybar energi, eliminerer bruk av giftige kjemikalier og sikter mot en eliminering av avfall ved å forbedre designløsningene for materialer, produkter, systemer og forretningsmodeller.»*

- World Economic Forum

Det overordnede formålet med en sirkulær økonomi er å redusere forbruk av ressurser og redusere klimagassutslipp til et bærekraftig nivå, uten å redusere fortjenesten. Et viktig skritt for å oppnå sirkularitet er en overgang til produksjonssystemer som vekter materialsirkulasjon over materialgjennomstrømning. Ved å fokusere på materialsirkulasjon sikres en høyere ressursutnyttelse, som kan resultere i redusert behov for jomfruelige råvarer og materialer det er knapphet på, samt lave avfallsmengder.

En annen viktig faktor med sirkulærøkonomien er fokuset på hele verdikjeden, fra utvinning til avhending. Gjennom gode design- og produksjonsløsninger er det mulig å redusere avfallsmengden, øke produktets levetid, sikre høy ombruksverdi, samt tilrettelegge for høyverdig resirkulering av produkt ved endt levetid. I designfasen kan det være å ta utgangspunkt i en bærekraftig materialpalett, ta i bruk standardiserte komponenter og bruke smarte sammenføyningsdetaljer. I produksjonsfasen er bruk av kortreiste råvarer, høy materialutnyttelse og lavt energiforbruk gode eksempler. I driftsperioden kan lang levetid og etterfølgende god utnyttelse av produktet besørges gjennom tjenester som forlenget garantitid, reparasjonstjenester, ordninger for leie eller tilbakekjøp av produkt og detaljert heldigitalisert produktinformasjon. Det ligger også mange muligheter i utviklingen av bærekraftig leveransesystem med fokus på blant annet å begrense den totale mengden emballasje, ombruk av emballasje og minimere totalt transportbehov.

## Utfordringer med dagens løsning

### Akustiske utfordringer

I det nye regjeringskvartalet vil det være et stort omfang av åpne kontorarbeidsplasser. For å oppnå gode arbeidsforhold i ulike kontorløsninger er det nødvendig med god rom-akustisk regulering. Tilfredsstillende lydforhold oppnås i dag ved å benytte lydabsorberende elementer på vegg og/eller materialer med lydspredende egenskaper.

Som en del av prosjekteringen har det blitt utført simuleringer av lydforholdene. Disse simuleringene viser at det er ett stort behov for lydabsorbenter på vegger i tillegg til absorberende himlingsflater i mineralull.

### Miljø- og driftsmessige utfordringer

Ved bruk av standardprodukter for flyttbare vegger, som er tilgjengelig på markedet i dag, må man montere lydabsorbenter utenpå veggen for å kontrollere akustikken. Materialsammensetningen i en typisk modulvegg kan blant annet bestå av MDF-plater, gipsplater, ulike metalltyper, gummi, maling samt et isolasjonsmateriale. I tillegg kommer akustikkproduktet i form av en veggmontert lydabsorbent. Denne kan eksempelvis bestå av tekstil, ulike metalltyper og et isolasjonsmateriale.

Veggmonterte lydabsorbenter er erfaringsmessig vanskelige å vedlikeholde, og dette gir på sikt dårlig inneklima samtidig som interiørets estetiske kvaliteter forringes. I tillegg til økt avfall, vil også hyppig skift av veggkledning være negativ ut fra en driftsøkonomisk vurdering.

## Ønsket løsning

Statsbygg sin vurdering er at behovet for høy fleksibilitet og akustisk regulering i arealene for kontorarbeidsplasser best kan ivaretas om man lykkes med å integrere akustiske demping i en fleksibel flyttbar vegg. Produktet som søkes er ett modulært veggsystem med helintegrert akustisk demping som også inkluderer utsparing for dør, fastfelt og glassfelter med tilhørende profiler. Produktet må i all hovedsak bestå av trebaserte materialer. På sikt bør produktet være økonomisk konkurransedyktig sammenlignet med markedsklare løsninger.

## Behovsmatrise

Tabellen under er løsningens behovsmatrise. Matrisen viser også hvilke vurderingskriterier som vil bli lagt til grunn av juryen i konkurransen.

|  |  |  |  |
| --- | --- | --- | --- |
|  | Tema | Beskrivelse av behov og funksjonskrav: | Vurderingskriterier |
| B01  | Lyd | * Modulveggen skal tilfredsstille krav til lydskille for kontor og møte-/stillerom i henhold til Norsk standard 8175 klasse C kontor. (se tabell 2 Lydkrav for aktuelle bruksområder NS 8175)
* Modulveggen skal kunne ha veggabsorbsjon på en eller begge sider. Det skal søkes å oppnå Lydabsorpsjonsklasse C ihht. NS-EN ISO 11654 og α ≥ 0,40 ved 125Hz 1/1-oktavbåndet.
 | Akustikk |
| B02  | Materialer  | * Veggoverflaten skal være av trebaserte materialer
* Det skal etterstrebes at veggoverflaten lar seg vedlikeholde over tid
 | Estetikk |
| B03  | Funksjon | * Modularitet skal kunne tilpasses ulike himlingshøyder med en rekkevidde på inntil 3,7 meter.
* Det skal etterstrebes at montering mot systemhimlinger skal kunne utføres uten skjørt, mot skjørt, mot lydsperre og direkte mot plant betongdekke.
* Skjult løsninger for integrert teknikk i form av strøm- og IKT-uttak og brytere skal bli tilført fra over himling.
* Veggen skal kunne håndtere relevante byggtolleranser iht. norsk byggestandard
 | Funksjonalitet  |
| B04  | Montering og drift | * Det skal etterstebes at montering og remontering kan utføres med begrenset grad av støvende arbeider
* Systemets komponenter må kunne inntransporteres via personheis med målene 1,4 x 2, 1 meter og himlingshøyde 2,2 meter.
* Modulsystemet skal være utformet og konstruert for å unngå for høye arbeidsbelastninger på personer som skal montere eller demontere disse.
 | Fleksibilitet |
| B05 | Bærekraftig produksjon | Vurderes på:- vekt per materialtype- % gjenvunnet råvare per material - Estimert GWP (Global warming potensial) i fase A1-A3 (kg CO2 per m2 veggmodul) | Sirkularitet |
| B06 | Bærekraftig leveranse og drift | Vurderes på:- Estimert GWP i fase A4-B4 (kg CO2 per m2 veggmodul) | Sirkularitet |
| B07  | Ombruk og material-gjenvinning  | Det må for produktet etterstrebes løsninger som tilrettelegger for ombruk og høyverdig materialgjenvinning i neste fase.Vurderes på:- % gjenvinnbart material ved endt livssyklus- Estimert GWP i fase C1-D (kg CO2 per m2 veggmodul) | Sirkularitet |
| B08 | Livssyklus-kostand  | Estimert kostnad på vegg per m2 som ivaretar utviklingskostnader og montasjekostnader  | Økonomi |

## Mengder og fremdrift

Statsbygg har lagt følgende mengdeestimater til grunn for behovet av modulvegger/systemvegger:



Følgende veiledende fremdrift er lagt til grunn for montering av modulvegger:

* H-blokk i 2023
* D-blokk i 2023
* A-blokk i 2024
* C-blokk (senere byggetrinn, ikke tidfestet)
* B-blokk (senere byggetrinn, ikke tidfestet)
* E-blokk (senere byggetrinn, ikke tidfestet)

# Regler for gjennomføring av plan- og designkonkurransen

Gjennomføring av konkurransen omfatter følgende stadier:

**1. Kunngjøring av konkurransen og prekvalifisering**

Konkurransen starter når konkurransedokumentet har blitt kunngjort på Doffin. I behovsbeskrivelsen under punkt 3 beskrives utfordringen som oppdragsgiver ønsker å løse og de krav som oppdragsgiver har til løsningen.

Leverandører som har ideer som kan løse utfordringen, oppfordres til å søke om å bli pre-kvalifisert til å delta i konkurransen. Bare de tilbyderne som oppfyller kvalifikasjonskravene og som har blitt invitert, vil få anledning til å levere et løsningsforslag på utfordringen. Se nærmere om kvalifikasjonskrav i punkt. 5.

Frist for prekvalifisering er 1. oktober 2020 kl. 13.00.

Oppdragsgiver planlegger å invitere maksimalt seks leverandører til å utarbeide et løsningsforslag. Kvalifisering skjer på grunnlag av utvelgelseskriteriene i punkt 6.

**2. Utarbeidelse av løsningsforslag**

Etter prekvalifiseringen skal inviterte leverandører utarbeide et løsningsforslag på bakgrunn av behovsbeskrivelsen.

Frist for innlevering av løsningsforslag er 3. desember 2020 kl. 13.00.

Løsningsforslag som leveres etter fristen vil bli avvist.

Det skal ikke fremkomme av løsningsforslaget hvem det er utarbeidet av. Dette skal kun oppgis i følgebrevet til forslaget. Det er tilbyders ansvar at både konkurranseforslaget er anonymt og at anonymiteten ikke brytes før etter offentliggjøring.

Utkast hvor anonymiteten er brutt og dette ikke kan avhjelpes, eller oppdragsgiver finner at det ikke kan avhjelpes med enkle midler før det sendes til juryen, vil utelukkes fra bedømmelsen. I øvrige tilfeller kan utkastet avvises.

Vesentlig avvik fra konkurransens forutsetninger og rammevilkår vil medføre avvisning.

Samtlige løsningsforslag skal påføres et «motto» som vil gjøre det lettere for juryen å identifisere løsningsforslaget uten at anonymiteten brytes. Leverandøren bes om å utforme et slikt motto for sitt løsningsforslag.

**3. Evaluering av løsningsforslag**

Oppdragsgiver vil sette sammen en uavhengig jury som vil kåre vinnere av konkurransen.

Løsningsforslagene vil bli anonymisert for juryen. Dette betyr at den person som registrerer og anonymiserer forslagene, ikke vil delta i juryen.

Selv om løsningsforslagene er anonyme, vil det være mulig for juryen å stille avklaringsspørsmål til deltakende leverandører. For å sikre anonymitet, vil dialogen skje skriftlig. Det vil altså ikke bli gjennomført fysiske møter mellom juryen og leverandørene.

Alle inviterte tilbydere som sender inn løsningsforslag i tråd med de formelle kravene i konkurransen, vil få sine løsningsforslag evaluert.

**4. Kåring av vinner**

Evaluering av innkomne løsningsforslag vil bli foretatt på grunnlag av vurderingskriteriene i punkt 7.

Det velges ut ett vinnerforslag i konkurransen.

Juryen forbeholder seg retten til å ikke kåre noen vinner dersom de innsendte løsningsforslagene ikke tilfredsstiller målsetningen for konkurransen.

Juryen vil dokumentere evalueringen i protokoll som skal inneholde juryens merknader og eventuelle spørsmål som krever klargjøring samt utarbeide en rapport som viser resultatet av konkurransen. Rapporten skal bl.a. inneholde:

* En generell oppsummering av juryens samlede vurderinger og konklusjoner
* Begrunnelse for avvisning dersom noen er avvist fra bedømmelse
* En individuell vurdering av de premierte løsningsforslag i forhold til bedømmelseskriteriene
* Begrunnelse for kåring av vinneren og evt. rangering av de løsningsforslagene
* Råd for videre arbeid med oppgaven

Juryens rapport vil bli offentliggjort samtidig som juryens avgjørelse offentliggjøres.

**5. Oppdragsavtale om prototyping av valgt løsningsforslag**

Det vil inngås en oppdragsavtale med vinneren av konkurransen. Formålet med oppdragsavtalen er å utvikle en prototype basert på det vinnende løsningsforslaget. Leverandørens vederlag under oppdragsavtalen er kr. 300.000 inkl. mva.

Nærmere informasjon om inngåelsen av oppdragsavtalen, vil bli gitt etter formell kåring av vinner.

# Kvalifikasjonskrav

Følgende kvalifikasjonskrav vil bli lagt til grunn ved vurdering av deltakerne (prekvalifisering):

| **Krav**  | **Dokumentasjonskrav – som skal leveres**  |
| --- | --- |
| Leverandøren skal være registrert i et foretaksregister, faglig register eller et handelsregister i den staten leverandøren er etablert. | Norske selskaper: FirmaattestUtenlandske selskaper: Godtgjørelse på at selskapet er registrert i foretaksregister, faglig register eller et handelsregister i den staten leverandøren er etablert. |
| Leverandøren skal ha tilstrekkelig kompetanse for utvikling av løsninger som er relevant i lys av oppdragsgivers behovsbeskrivelse. | Beskrivelse av leverandørens **inntil to** mest relevante leveranser. Beskrivelsen må inkludere angivelse av:* oppdragets verdi,
* deltakelse i utviklingen (stadium, %-messig andel av eget arbeid hvis det er gjort i samarbeid med andre),
* tidspunkt
* mottaker/oppdragsgiver (navn, telefon og e-post)\*
* kort beskrivelse av konseptet og leveransens relevans for dette oppdraget
* god visuell dokumentasjon, bilder

Det er leverandørens ansvar å dokumentere relevans gjennom beskrivelsen. Beskrivelsen skal være på maksimalt to A4 sider per referanseoppdrag.\*Statsbygg forbeholder seg retten til å kontakte referanser. |

Dersom leverandøren har saklig grunn til ikke å fremlegge den dokumentasjon oppdragsgiver har krevd, eksempelvis dersom det er et nyoppstartet firma uten referanseoppdrag, kan han dokumentere at han innehar nødvendig kompetanse til å utvikle relevante løsninger ved å fremlegge ethvert annet dokument som oppdragsgiver anser egnet.

## Innlevering av søknad om prekvalifisering

Søknad om prekvalifisering skal i sin helhet leveres digitalt i programmet Mercell-portalen; www.mercell.com.

Fristen for innlevering av søknad om prekvalifisering er **1. oktober 2020 kl. 13.00.**

Hva som skal leveres innen utløpet av ovennevnte frist:

1. Forespørselsbrev – signert av person med myndighet til å forplikte leverandør
2. Den etterspurte dokumentasjonen i tabellen for kvalifikasjonskrav, jfr. punkt 5
	1. Firmaattest
	2. Referanseprosjekter (evt. annen dokumentasjon,CV el.)

Forespørsler som ikke inneholder alle opplysninger og dokumenter som er etterspurt, eller som ikke oppfyller kravene til utforming av forespørselen som Statsbygg har fastsatt, vil kunne bli avvist.

# Utvelgelseskriterier prekvalifisering

Det kan kvalifiseres maksimalt 6 leverandører for denne konkurransen.

Kvalifikasjonen vil være basert på følgende utvelgelseskriterier:

De leverandørene som vurderes som best kvalifisert ut fra kvalifikasjonskriteriet «kompetanse for utvikling av løsninger som er relevant i lys av oppdragsgivers behovsbeskrivelse» vil bli valgt til å inngi tilbud.

Krav om dokumentasjon:

Dokumentasjonen angitt i punkt 5 ovenfor vil bli lagt til grunn for valget.

a) Referanseprosjektenes relevans i lys av oppdragsgivers behovsbeskrivelse, vektes 100%

b) CV om man ikke har relevante referanseprosjekter. CVen vil bli vurdert ut fra relevant erfaring og gjennomføringsevne, vektes 100% hvis utvelgelseskriteria a mangler

# Kriterier for juryens vurdering av løsningsforslag

Vurderingskriterier er de kriterier som juryen vil legge vekt på. En samlet vurdering av forslagene etter kriteriene vil avgjøre hvem av de kvalifiserte tilbyderne som vil bli kåret til vinner og tildelt en tjenesteavtale for å utvikle en prototype på løsningsforslaget.

I denne konkurransen har vi valgt følgende vurderingskriterier:

• Akustikk

• Estetikk

• Funksjonalitet

• Sirkulæritet

• Fleksibilitet

• Økonomi

Vurderingskriteriene vil bli vurdert på grad av oppnåelse. Dokumentasjonskravene finnes i behovsmatrisen under punkt 3 og krav til innlevert materiale er listet opp i punkt 8.

Forslag som ikke oppfyller lydkrav (jfr. behovsmatrisen B01 første kulepunkt) vil bli avvist fra bedømmelse og ikke motta premiehonorar som nevnt i punkt 2.6.

# Innlevering av løsningsforslag

Løsningsforslaget skal i sin helhet leveres digitalt i Mercell-portalen.

**Fristen for innlevering av løsningsforslag er 3. desember kl. 13.00.**

Løsningsforslagene skal være anonyme. Dette medfører at alt innlevert materiale, inkludert fysiske materialprøver, skal være påført motto. Det er ikke tillatt å legge inn noen form for informasjon som kan svekke anonymiteten. Se punkt 4.

Utkastene skal framstilles klart og lettfattelig.

Løsningsforslaget skal inneholde:

* En beskrivelse på inntil 6 sider som redegjør for:
	+ Modulveggens konsept
	+ Verdikjeden fra råstoffuttak til montert produkt og håndtering i ombruk- og gjenvinningsfasen
	+ Livsløpskostnaden for produktet ved angivelse av estimert innkjøpspris pr. m2, antatt montasjetid og driftskostnader
* Illustrasjon av forslag i 3D med fremstilling av materialer/overflater på synlige deler av veggen
* Tegninger som viser utforming av forslag i plan, snitt og oppriss i egnet målestokk
* Aktuelle detaljer som er viktig for utformingen og monteringsløsning skal vises i tegning
* Fremstilling av veggkledning/veggoverflate som foreslås benyttet skal leveres som fysisk materialprøve

Løsningsforslaget skal leveres på følgende måte:

* Illustrasjoner og tekster skal leveres digitalt som pdf-filer og gjerne montert sammen som plansjer som er egnet for å skrives ut. Alle pdf-filene må være merket med «Idékonkurranse Sirkulær skillevegg + motto»
* Fysiske vareprøver, modeller etc. skal leveres/sendes til:

Navn: Statsbygg ved Peder Lommerud Jørgensen

Adresse: Biskop Gunnerius gate 6, 0155 Oslo

 Resepsjon i 7. etasje

Vareprøver vil ikke bli returnert.

# Avlysning av konkurransen og totalforkastelse – avviste forespørsler

Statsbygg forbeholder seg retten til å avlyse konkurransen dersom det foreligger saklig grunn.

Statsbygg kan unnlate å kvalifisere samtlige deltakere, dersom det foreligger saklig grunn.

Avviste og forkastede forespørsler vil ikke bli returnert.

|  |  |  |  |
| --- | --- | --- | --- |
| Sted: | Oslo | Dato: | 10.09.2020 |
|  |
| For Statsbygg: | Knut Jørgensen |
|  | prosjektdirektør |